Jan Petersen (S), 1998-06-24:
Jeg vil starte med hr. Keld Albrechtsen, og jeg tror, jeg siger ja, for at der ikke skal være tvivl.
Rigsfællesskabet har i en tidligere periode i vores historie haft fire ben, og det blev reduceret til tre ben.
Vi kan diskutere historisk elegance, og hvad der var i det, og der var særlige omstændigheder.
Skulle en tilsvarende situation opstå for andre dele af riget, får den sin historie, sine forfatningsmæssige overvejelser, sine ting. Det, jeg siger i dag, er, at det ikke har nogen mening at gå i gang med en særlig dybtgående diskussion om, hvilke danske konsekvenser det vil medføre, før vi med respekt for bl.a. det færøske folk hører, hvad det så er, de rent faktisk operativt ønsker.
Derfor synes jeg, at hr. Peter Skaarup går længere, end egentlig godt er, i sin tolkning af koalitionsaftalen.
Hvorledes den skal tolkes, og hvad den skal bruges til,
betragter vi som et færøsk anliggende.
Man kan godt citere udvalgte afsnit i koalitionsaftalen, og der blev citeret, at der påbegyndes forhandlinger med den danske regering i samlingen osv., men det er aftalen med den færøske regerings leder, at initiativ tages på Færøerne.
Derfor er der ikke nogen grund til, at den danske regering begynder at gøre sig overvejelser om et afsnit i et regeringsgrundlag fra Færøerne.
Jeg kunne så for at nuancere hr. Peter Skaarups vinkel nævne, at Færøernes Lagting i punkt 2 på næste side: »...vedtager i den kommende tingssamling«.
Jeg er ikke bekendt med, om de har vedtaget det.
De har dette regeringsgrundlag, og den danske regering har sit regeringsgrundlag.
Sådan noget skal normalt funderes i parlamenter, før man officielt kan agere.
Til hr. Keld Albrechtsen vil jeg sige, at det ikke har nogen mening at fastholde et folk i et rigsfællesskab, hvis det folk ikke ønsker det, men derfra og så til i dag at stå og sige, at opfyldelsen af en regeringskoalitions målsætning vil medføre de og de forfatningsmæssige ændringer og de og de ændringer i relationerne, synes jeg er ganske vanskeligt.
Derfor synes jeg også, det er vanskeligt at udpege indholdsmæssige opgaver for en sådan hvidbog, grønbog, eller hvad vi kunne vælge at kalde den.
Så den tid, den diskussion.
Når jeg læser regeringskoalitionens beskrivelse af målsætningen, er jeg også i tvivl om, hvor vidt konsekvenserne af det, der måtte være enighed om, rækker, og det bliver så også grundlaget for mit svar til hr. Peter Skaarup.
Ønsker hr. Peter Skaarup, at den danske regering uden nogen henvendelse fra den færøske regering begynder at beskæftige sig med fælles forfatningsmæssige spørgsmål?
Der foreligger mig bekendt ikke på nuværende tidspunkt nogen henvendelser fra den færøske regering om emnet.
Vi har noteret os, at der er et ønske herom, og at de er enige i - det har statsministeren bekræftet - at den videre del af processen sker på baggrund af lagmandens og landsstyrets henvendelse.
Den kommer formodentlig, når de demokratiske organer har haft en debat om det her.
Jeg synes, vi skylder det færøske folks ønske om at have en stærk selvstændig position, som det er udtrykt i bl.a. regeringskoalitionens målsætning - at det er dem, der formulerer grundlaget for, hvad vi skal drøfte i Danmark, og ikke tager det i den rækkefølge, som hr. Peter Skaarup ønsker.